Понтюс дьо Тиар
Да, който е портрета ти видял…

Превод от френски: Кирил Кадийски, 2004

chitanka.info

Да, който е портрета ти видял,

диви се и на позата красива

и приликата тутакси открива

с познатия красив оригинал.

Но в мен Амур не с четка търпелива,

а мигом със стрела е пресъздал

ужасно-святия и чист овал

и моя дух оставил да унива.

Портретът от човек, уви, е правен

и може да потъне в прах, забравен,

и да посърне като всеки друг.

А споменът и от бои дори е

по-траен и какво ще го изтрие,

поне докато мен ме има тук.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.